Nordjyllands Beredskab fik lørdag klokken 15.19 en melding om brand i halmballer, som var læsset på en lastbiltrailer. Branden opstod på Hovedvej A13/Aalborgvej, og vejen blev spærret ved 30,3 kilometer-stenen ved afkørslen mod Simested, mens beredskabet arbejdede på at slukke ilden. - Det er et ret trafikeret sted, men beredskabet var nødt til at foretage slukningsarbejdet på vejen, så branden ikke bredte sig, siger Bent Højgaard, der er vagtchef ved Nordjyllands Politi. Trafikken blev omdirigeret via Gl. Aalborgvej, mens slukningsarbejdet stod på. Lørdag aften er vejen igen åben. Mandag skal Vejdirektoratet tjekke asfalten på stedet.

Referat:
Hovedvej A13 var lørdag eftermiddag spærret, fordi der var gået ild i en lastbil med halmballer.